Výskumný ústav jadrovej energetiky

VUJE, a. s., je bývalá štátna, dnes akciová spoločnosť, pozostávajúca zo slovenských investorov, zameriavajúca sa na vedu, výskum, inžiniersku a projektovú činnosť v oblasti jadrovej energetiky, ako aj rozvodné siete, klasickú energetiku a využitie obnoviteľných zdrojov energie, vrátane školiacich a konzultačných činností. Hlavné sídlo je na Okružnej ulici č. 5 v Trnave.

 História 
Spoločnosť VUJE bola založená pod názvom Výskumný ústav jadrových elektrární 1. januára 1977 ako koncernová účelová organizácia Slovenského energetického podniku, so sídlom v Jaslovských Bohuniciach. Od roku 1978 sa stal výskumnou organizáciou v pôsobnosti Federálneho ministerstva palív a energetiky ČSSR. Hlavnou činnosťou ústavu bolo vedecké vedenie spúšťania blokov československých jadrových elektrární a podpora pri ich prevádzke. V roku 1980 získal VUJE, š. p., štatút štátneho podniku s pretrvávajúcou orientáciou a v roku 1986 sa sídlo ústavu presťahovalo z Jaslovských Bohuníc do Trnavy.

K 1. novembru 1994 prebehla privatizácia majetku štátneho podniku akciovou spoločnosťou VÚJE Trnava, a. s., ktorú založili vlastní zamestnanci podniku. Okrem podpory jadrových elektrární na Slovensku pribudli spoločnosti aj portfóliá inžinierskej a projektovej činnosti a komplexného zabezpečovania investičných akcií. V roku 2000 zmenil ústav názov na VÚJE Trnava a. s. - inžinierska, projektová a výskumná organizácia a od roku 2020 funguje pod súčasným názvom VUJE, a. s.

 Pôsobenie ústavu 
Spoločnosť má zriadenú organizačnú jednotky v Česku - VUJE, a. s., odštěpný závod Praha. Najväčšou súčasnou investíciou pre VUJE, a. s., je dostavba 3. a 4. bloku jadrových elektrární v Mochovciach. Spoločnosť pôsobí napríklad aj v Česku, Maďarsku, Francúzku či na Ukrajine. Medzi ďalšie domáce projekty VUJE patrí rekonštrukcia rozvodní Medzibrod a Križovany nad Dudváhom pre SEPS, zvyšovanie výkonu blokov JE Mochovce, výstavba vysokonapäťovej linky Varín-Sučany či rekonštrukcia blokov JE V1 v Jaslovských Bohuniciach. Čo sa týka zahraničných projektov, v spolupráci s francúzskou firmou CORYS vyvinul VUJE multifunkčný simulátor, pre arménsku elektráreň dodali turbínu s výkonom 6,2 MW a v spolupráci s Maďarskom vypracovali dokumentácie na predĺženie životnosti blokov atómovej elektrárne Paks. V roku 2018 tiež spoločnosť VUJE nadviazala spoluprácu s juhokórejskou spoločnosťou AIC. Geografická diverzifikácia pôsobnosti je jednou z priorít súčasnej stratégie ústavu a po ukončení prác na 3. a 4. bloku JE EMO sa chce VUJE orientovať najmä do zahraničia.

VUJE, a. s. sa venuje výskumu a poskytovaniu služieb v trinástich oblastiach:
 Projektovanie systémov pre jadrové elektrárne
 Spúšťanie nových jadrových elektrární (napr. Mochovce MO34)
 Projektovanie a realizácia diel prenosovej a distribučnej sústavy
 Údržba elektrických staníc a opravy transformátorov
 Analýzy jadrovej bezpečnosti
 Štrukturálne analýzy materiálov
 Nedeštruktívne kontroly
 Vývoj informačných systémov
 Vývoj zariadení pre jadrový priemysel
 Vyraďovanie jadrovo-energetických zariadení (napr. Jadrová elektráreň Bohunice A1)
 Diagnostické a analytické činnosti pre elektroenergetiku
 Školenie personálu
 Certifikácia a kvalifikácia zariadení

 Referencie 

 Externé odkazy 
 Domovská stránka ústavu

Kategória:Jadrová energetika na Slovensku
Kategória:Organizácie založené v 1977
Kategória:Vedecké organizácie na Slovensku